C 486/29

(EU) 2019/33 felhatalmazáson alapuló bizottsági rendelet 17. cikkének (2) és (3) bekezdésében említett, egy borágazati elnevezéshez tartozó termékleírás standard módosításának jóváhagyásáról szóló értesítés közzététele

(2021/C 486/09)

Ez az értesítés (EU) 2019/33 felhatalmazáson alapuló bizottsági rendelet (1) 17. cikke (5) bekezdésének megfelelően kerül közzétételre.

ÉRTESÍTÉS AZ EGYSÉGES DOKUMENTUMOT MÓDOSÍTÓ STANDARD MÓDOSÍTÁSRÓL

„Murfatlar”

PDO-RO-A0030-AM01

Az értesítés időpontja: 2021.9.14.

A JÓVÁHAGYOTT MÓDOSÍTÁS LEÍRÁSA ÉS INDOKOLÁSA

1. Új borszőlőfajták bevezetése, fő termesztési fajtákként

A termékleírás a következő borszőlőfajták felvétele érdekében módosult: Traminer roz a fehérborok esetében, és Mamaia a vörösborok esetében.

A Murfatlar OEM földrajzi területe talaj- és éghajlati viszonyainak köszönhetően – amelyeket a talajminőség és a bőséges napsugárzás határoz meg – a Traminer roz szőlőkben nagy mennyiségű cukor halmozódik fel, amely kedvez az erre a fajtára jellemző aromák minőségének.

A bor intenzíven aromás, a rózsaszirmok illatát idéző, továbbá krémes és bársonyos, különféle fűszerekre emlékeztető enyhén fűszeres ízű. Kiegyensúlyozott, szépen körvonalazódott ásványossággal jellemezhető bor, amelynek színárnyalata a sárgásfehértől a rózsaszínig változhat.

A Mamaia fajtát, amely a Statiunea de Cercetare-Dezvoltare pentru Viticultura Vinificatie Murfatlar (S.C.D.V.V. Murfatlar szőlészeti és borkészítési kutató- és fejlesztőállomás) által 1991-ben jóváhagyott újabb szőlőfajta, nagy mennyiségű cukorfelhalmozódás (210–230 g/l), közepes savasság és jó színintenzitás jellemzi.

A hőmérséklet/nedvesség/napsugárzás és a terep/talaj (a löszös szubsztrátokon elterülő karbonátos csernozjomok) kölcsönhatásának köszönhetően a Mamaia fajta aromás, bársonyos, különféle fűszerekre emlékeztető enyhén fűszeres ízű, testes bort ad.

E két fajtának a Murfatlar OEM földrajzi területén történő bevezetése gazdagítja a termékválasztékot, sokszínűbbé teszi az éghajlathoz jól alkalmazkodott honos bortermelő fajtákból a területen nyert borok előállítását, továbbá öregbíti a Murfatlar OEM területének hírnevét.

Módosult a termékleírás IV. fejezete és az egységes dokumentum 5.2. és 7. pontja.

2. Az előállítás földrajzi területének módosítása, megfelelés a közigazgatási felépítésnek

Kérelmezzük, hogy a Murfatlar OEM-mel ellátott borok előállításának körülhatárolt területe egészüljön ki Cobadin községgel és Viișoara faluval, amelyek egyaránt Konstanca megyében találhatók.

Cobadin község és Viișoara falu északon Peștera és Ciocârlia településekkel, délen pedig Chirnogeni településsel határos (a Murfatlar OEM területéhez tartozó települések).

Cobadin és Viișoara települések éghajlati viszonyai: a tenger, a só, a napsugárzás és a fényenergia (a szerves anyagok szintézisének fő forrásai) magas cukorkoncentrációt eredményeznek a szőlőben, és ezáltal a mustban is, amely testes és gazdag, ugyanakkor friss, lekerekedett és bársonyos csendes borokká érik, amelyekre a Murfatlar OEM csendes borokéhoz hasonló, összetett aroma és érzékszervi tulajdonságok jellemzők.

A szőlőültetvények napfénynek kitett területeken helyezkednek el, főként lejtőkön, amelyeknek nagyon jó a napsugárzásnak való kitettsége, a szőlőket napfény simogatja.

Cobadin és Viișoara talaj- és éghajlati viszonyai azonosak Murfatlar OEM körülhatárolt területével, és sajátosak a különféle, gyümölcsös vagy virágos aromájú, testes és az aromás fajtákra jellemző árnyalatokkal rendelkező friss, csendes borok előállításához.

A körülhatárolt földrajzi terület tekintetében Cuza Vodă falut illetően helyesbítést kell végezni, mivel az Cuza Vodă községhez tartozik és nem Castelu községhez. Ennek az az oka, hogy a regionális felosztás közigazgatási átszervezését követően Cuza Vodă falu most már egy azonos nevű községhez tartozik, amely csupán abból az egyetlen faluból áll.

Módosult a termékleírás III. fejezete és az egységes dokumentum 6. pontja.

3. A termék földrajzi területtel való kapcsolatára vonatkozó kiegészítő információk

A termékleírás kiegészült a földrajzi területtel való kapcsolatra vonatkozó információkkal. Szükséges volt részletezni a területet, a terméket, valamint a termék és a terület közötti ok-okozati összefüggést, hogy azok megfelelően legyenek bemutatva.

Módosult a termékleírás II. fejezete és az egységes dokumentum 8. pontja.

4. Egy új előállítható bortípus bevezetése – jégbor

A termékleírás kiegészült egy új típusú borral – a Murfatlar OEM alatt előállítandó jégborral: olyan csendes bor, amelyet a szőlők késői szüretelésekor jellemző nagy cukorfelhalmozódás révén nyernek, olyan fajták esetében, amelyeknek hangsúlyos az aromaprofilja, mivel a terület éghajlati viszonyai (nedvesség, túlérés) kedvezőek a késői szüretelési időszak alatti cukorfelhalmozódásnak.

A termékleírás V., VI., X. és XI. fejezete módosult, az egységes dokumentum nem változott.

5. A jégbor analitikai/érzékszervi jellemzőinek feltüntetése

Amellett, hogy a termékleírás kiegészült ezzel a csendesbortípussal, annak analitikai és érzékszervi jellemzőit is részletezték az OEM-ek esetében alkalmazandó jogszabálynak való megfelelés biztosítása érdekében.

Módosult a termékleírás XI. fejezete.

6. A szöveg kiegészítése különleges technológiai eljárásokkal bizonyos borok estében

A termékleírás kiegészült bizonyos technológiai eljárásokra (praktikákra) hivatkozó feltételekkel – a rozé borok, fehér szőlőből készült narancsszínű borok, macerálással nyert fehérborok, fehérborkészítés útján nyert vörösborok, és jégbor készítése érdekében.

Módosult a termékleírás X. fejezete, az egységes dokumentum azonban nem változott.

7. A forgalmazási feltételek egyes szempontjainak tisztázása

A jogszabályoknak való megfelelés érdekében rendszerezték/érthetőbb formában ismertették a termékleírásnak (a területen történő szőlőtermesztés tekintetében) a borcímkézési és -palackozási feltételekre vonatkozó bizonyos előírásait.

Módosult a termékleírás XII. fejezete, az egységes dokumentum azonban nem változott.

8. A termelési feltételek egyértelmű feltüntetése meg nem felelés esetén

A termékleírást módosították azon bortermelési feltételek tekintetében, amelyek meg nem felelésnek minősülhetnek. Egyértelműen feltüntették azokat a helyzeteket, amelyekben megfelelő minősítés adható.

Módosult a termékleírás XIV. fejezete, az egységes dokumentum azonban nem változott.

EGYSÉGES DOKUMENTUM

1. Elnevezés

Murfatlar

2. A földrajzi árujelző típusa

OEM – oltalom alatt álló eredetmegjelölés

3. A szőlőből készült termékek kategóriái

1. Bor

4. A bor(ok) leírása

1. Analitikai és érzékszervi jellemzők – fehér-/rozé borok

RÖVID SZÖVEGES LEÍRÁS

A csendes Murfatlar borok testesek és krémesek; az aromás és félaromás fehér fajtákból nyert borok hangsúlyos fajtajellemzőkkel rendelkeznek, míg a vörösborok bársonyos tanninokat tartalmaznak, amelyek enyhítik a fajtákra jellemző keménységet és fanyarságot.

Kellemes, érett (sárga vagy piros) gyümölcsökben gazdag, sűrű és húsos, merészen kifejező, szinte „exhibicionista”, jól integrált savassággal és a bornak enyhén édes érzetet kölcsönző glicerines alkoholtartalommal rendelkező borok.

A csendes fehérborok sárgászöldtől aranysárgáig terjedő színűek, egzotikus gyümölcsökre, citrusfélékre, a szőlővirágok virágos aromáira, kaszált szénára, jázminra és az akácra (Robinia pseudoacacia) emlékeztető illatúak. A borok íze friss, gyümölcsös, bársonyos, és az érlelés során egyes fajták aromája összetett bukévá alakul át.

Csendes rozé borok, (visszafogott vagy intenzív) rózsaszín színűek, egzotikus gyümölcsökre és citrusfélékre emlékeztető aromákkal, friss, élénk ízű, kiegyensúlyozott, gyümölcsös utóízzel.

ÁLTALÁNOS ANALITIKAI JELLEMZŐK

Maximális összes alkoholtartalom (térfogatszázalék):

15,00

Minimális tényleges alkoholtartalom (térfogatszázalék):

11,00

Minimális összes savtartalom:

3,5 g/l, borkősavban kifejezve

Maximális illósavtartalom (milliekvivalens/liter):

18

Maximális összes kén-dioxid-tartalom (mg/l):

350

2. Analitikai és érzékszervi jellemzők – vörösborok

RÖVID SZÖVEGES LEÍRÁS

A csendes vörösborok bársonyosak, összetettek, színük a rubinvöröstől az élénkvörösig terjed. Az azonosítható aromák az érett piros gyümölcsök, az aszalt szilva és a fekete erdei gyümölcsök aromái; e testes aromák jól integrált savassággal és tanninokkal párosulnak. Az érés során a borok fűszerekre és csokoládéra emlékeztető illatárnyalatra tesznek szert.

ÁLTALÁNOS ANALITIKAI JELLEMZŐK

Maximális összes alkoholtartalom (térfogatszázalék):

15,00

Minimális tényleges alkoholtartalom (térfogatszázalék):

11,00

Minimális összes savtartalom:

3,5 g/l, borkősavban kifejezve

Maximális illósavtartalom (milliekvivalens/liter):

20

Maximális összes kén-dioxid-tartalom (mg/l):

200

3. Analitikai és érzékszervi jellemzők – jégbor

RÖVID SZÖVEGES LEÍRÁS

A fehér jégbor tiszta, kristályfényű, aranysárga színű, friss illatú; a túlérett és nedvdús, fehér húsú gyümölcsök illata, valamint a narancs, sárgabarack, kandírozott egzotikus gyümölcsök és ananász krémes íze jellemzi.

A rozé jégbor tiszta, élénk kristályfényű, rózsaszín színű, a bogyós gyümölcsök és a túlérett alma friss illata, valamint krémes íz jellemzi.

A vörös jégbor tiszta, kristályfényű, mályvapiros színű, az érett erdei gyümölcsök illata és testes krémes íz jellemzi.

ÁLTALÁNOS ANALITIKAI JELLEMZŐK

Maximális összes alkoholtartalom (térfogatszázalék):

15,00

Minimális tényleges alkoholtartalom (térfogatszázalék):

11,00

Minimális összes savtartalom:

4,5 g/l, borkősavban kifejezve

Maximális illósavtartalom (milliekvivalens/liter):

20

Maximális összes kén-dioxid-tartalom (mg/l):

350

5. Borkészítési eljárások

5.1. Különleges borkészítési eljárások

Különleges borkészítési eljárás

Fehérborok előállítása vörös fajtákból

Technológiai diverzifikáció – fehérborok előállítása vörös szőlőből: az eredmény az úgynevezett „blanc de noirs” – a vörös szőlőből történő fehérborkészítés technológiája, amely kiaknázza a vörös szőlőfajtákban rejlő finom, enyhén növényi, elegáns ízű, virágos és gyümölcsös jegyekkel jellemezhető testes borok előállítására való alkalmasságot. A borok savassága fokozza a borok frissességét, az ásványi tónus pedig összetettebbé teszi őket.

Macerálással előállított csendes fehérborok; fehér szőlőből készült rozé borok.

A Pinot Gris és Traminer Roz mályvaszínű, mályvás szürkés és szürkéskék (Pinot Gris), valamint gyöngyház rózsaszín és szürkés rózsaszín (Traminer Roz) árnyalatú héjú szőlő kristályos megjelenésű csendes borokat ad, sárgásfehértől, szalmasárgától rózsaszínig terjedő árnyalatokkal. A borkészítő választásától függően csendes fehérborok és rozé borok egyaránt előállíthatók.

Csendes narancsszínű bor fehér szőlőből – sárgás-narancssárgától borostyánsárgáig terjedő vonzó színekkel, összetett szerkezettel, friss és kifejező aromás bukéval, a diófélékre, mézre, lépre emlékeztető jegyekkel, sokkal gazdagabb tanninokban, mint a csendes fehérborok.

Az e borok előállítására szolgáló technológia eltér a csendes fehérborok előállításának szokásos technológiájától a fehérszőlő mustjának héjon történő áztatása (macerálása) miatt, amelynek időtartama a borkészítő által elérni kívánt borszínintenzitástól függ.

Különleges borkészítési eljárás

Jégbor

A terület talaj- és éghajlati viszonyai (nagy mennyiségű napsugárzás, az éjszakai és nappali hőmérséklet közötti különbség, a késői ködök, a magas páratartalom) a szőlőben nagy mennyiségű cukorfelhalmozódáshoz, sőt túléréshez vezetnek, és optimálisak a jégbortermeléshez. A bort adalékanyagok hozzáadása nélkül állítják elő, betegségtől vagy nemes rothadástól mentes egészséges szőlőből, amelyet több egymást követő napon keresztül a szőlőtőkéken hagynak megfagyni és november/december végén szüretelnek le.

Ha az éghajlati viszonyok nem teszik lehetővé a szőlőszemek természetes fagyását az ültetvény tőkéin a szemek gombásodása nélkül, akkor a szőlő kézzel leszüretelhető rekeszekbe és negatív hőmérsékleten hűtőtárolókban tárolható.

A Chardonnay, a Pinot Gris, a Riesling Italian, a Muscat Ottonel, a Tămâioasă Românească, a Traminer Roz szőlő és a piros Pinot Noir szőlő a Murfatlar OEM földrajzi területén belül közismertek nagy mennyiségű cukorfelhalmozódásuk és aromaprofiljuk miatt; e tulajdonságaiknak köszönhetően használhatók jégbor készítésére.

A szőlő kiszárításával, fagyásával és kiengedésével (amely természetesen a tőkén megy végbe vagy mesterségesen hűtőtárolókban), a szemek vizet veszítenek és a cukorkoncentrációjuk nő. A fagyasztással és a kiengedéssel a szőlő az almára, sárgabarackra, mangóra, citrusfélékre, fügére, málnára és bogyós gyümölcsökre emlékeztető jegyekre tesz szert és sokkal édesebb lesz, és megőrzi ezeket a tulajdonságait, ha fagyasztott állapotban préselik ki.

5.2. Maximális hozamok

1. a szüret idején a teljes érettség állapotában – Sauvignon, Riesling italian, Riesling de Rhin, Fetească regală, Fetească albă

hektáronként 15 000 kilogramm szőlő

2. a szüret idején a teljes érettség állapotában – Tămâioasă românească, Crâmpoșie, Columna, Traminer roz

hektáronként 15 000 kilogramm szőlő

3. a szüret idején a teljes érettség állapotában – Muscat Ottonel, Pinot noir, Syrah, Burgund mare

hektáronként 14 300 kilogramm szőlő

4. a szüret idején a teljes érettség állapotában – Chardonnay, Pinot gris

hektáronként 13 600 kilogramm szőlő

5. a szüret idején a teljes érettség állapotában – Cabernet Sauvignon

hektáronként 12 900 kilogramm szőlő

6. a szüret idején a teljes érettség állapotában – Mamaia

hektáronként 12 000 kilogramm szőlő

7. jégbor

hektáronként 6 000 kilogramm szőlő

8. a szüret idején a teljes érettség állapotában – Sauvignon, Riesling italian, Riesling de Rhin, Fetească regală, Fetească albă

105 hektoliter hektáronként

9. a szüret idején a teljes érettség állapotában – Tămâioasă românească, Crâmpoșie, Columna, Traminer roz

105 hektoliter hektáronként

10. a szüret idején a teljes érettség állapotában – Merlot, Fetească neagră

105 hektoliter hektáronként

11. a szüret idején a teljes érettség állapotában – Muscat Ottonel, Pinot noir, Syrah, Burgund mare

100 hektoliter hektáronként

12. a szüret idején a teljes érettség állapotában – Chardonnay, Pinot gris

95 hektoliter hektáronként

13. a szüret idején a teljes érettség állapotában – Cabernet Sauvignon

90 hektoliter hektáronként

14. a szüret idején a teljes érettség állapotában – Mamaia

84 hektoliter hektáronként

15. jégbor

18 hektoliter hektáronként

6. Körülhatárolt földrajzi terület

A Murfatlar ellenőrzött eredetmegjelöléssel ellátott borok termelése, kondicionálása és palackozása tekintetében körülhatárolt terület Konstanca megye következő településeit foglalja magában:

„Murfatlar” ellenőrzött eredetmegjelölés:

— Murfatlar város – Murfatlar, Siminoc falvak;

— Valu lui Traian község – Valu lui Traian falu;

— Poarta Albă község – Poarta Albă, Nazarcea falvak;

— Ovidiu Town – Ovidiu község, Poiana falu;

— Ciocârlia község – Ciocârlia falu;

— Cobadin község – Viișoara falu.

„Medgidia” al-eredetmegjelölés, amely adott esetben az ellenőrzött eredetmegjelölést kísérheti:

— Medgidia város – Medgidia, Remus Opreanu, Valea Dacilor települések;

— Castelu község – Castelu, Nisipari falvak;

— Cuza Vodă község – Cuza Vodă falu;

— Siliştea község – Siliştea falu;

— Tortoman község – Tortoman falu;

— Peștera község – Peștera, Ivrinezu Mic falvak;

— Mircea Vodă község – Mircea Vodă, Satu Nou, Ţibrinu, Gherghina falvak;

— Saligny község – Saligny, Ștefan Cel Mare falvak.

„Cernavodă” al-eredetmegjelölés, amely adott esetben az ellenőrzött eredetmegjelölést kísérheti:

— Cernavodă város – Cernavodă község;

— Seimeni község – Seimeni, Seimenii Mici falvak;

— Rasova község – Rasova, Cochirleni.

7. Fontosabb borszőlőfajták

Burgund Mare N – Grosser burgunder, Grossburgunder, Blaufrankisch, Kékfrankos, Frankovka, Limberger

Cabernet Sauvignon N – Petit Vidure, Burdeos tinto

Chardonnay B – Gentil blanc, Pinot blanc Chardonnay

Columna B

Crâmpoșie B

Fetească albă B – Păsărească albă, Poama fetei, Mädchentraube, Leányka, Leanka

Fetească neagră N – Schwarze Mädchentraube, Poama fetei neagră, Păsărească neagră, Coada rândunicii

Fetească regală B – Königliche Mädchentraube, Königsast, Királyleányka, Dănășană, Galbenă de Ardeal

Mamaia N

Merlot N – Bigney rouge

Muscat Ottonel B – Muscat Ottonel blanc

Pinot Gris G – Affumé, Grauer Burgunder, Grauburgunder, Grauer Mönch, Pinot cendré, Pinot Grigio, Ruländer

Pinot Noir N – Blauer Spätburgunder, Burgund mic, Burgunder roter, Klävner Morillon Noir

Riesling de Rhin B – Weisser Riesling, White Riesling (fehér rizling)

Riesling italian B – Olasz Riesling, Olaszriesling (Olaszrizling), Welschriesling

Sauvignon B – Green sauvignon

Syrah N – Shiraz, Petit Syrah

Traminer Rose Rs – Rosetraminer, Savagnin Rose, Gewürztraminer

Tămâioasă românească B – Rumänische Weihrauchtraube, Tamianka

8. A kapcsolat(ok) leírása

8.1. A földrajzi területre vonatkozó részletek

A Murfatlar OEM földrajzi területe Dél-Dobrudzsa fennsíkján helyezkedik el, a Carasu-völgy két oldalán és a 44°15′-nél húzódó északi szélességi foknál. Földrajzi szempontból a Murfatlar körülhatárolt földrajzi terület Északkelet-Romániában található, a Duna és a Fekete-tenger között, a Dobrudzsai-hátság közepén.

A területet nagy mennyiségű napsugárzás éri és gazdag heliotermikus erőforrásokban, míg az átlagos csapadékmennyiség az országban itt a legkevesebb. A főként kagylós mészkőből álló, kalcium-karbonátban gazdag talaj a borok minőségét meghatározó egyik fontos tényező.

A természeti környezet által kínált valamennyi feltétel, különösen a talajtani és a heliotermikus feltételek, rendkívül kedvezőek a szőlőtermesztéshez és a kiváló minőségű termékek előállításához. A nedvességhiányt jól szervezett öntözőrendszerrel lehet kezelni.

A geológiai szubsztrát löszből és löszös üledékekből áll, amelyek a Dél-Dobrudzsai-hátság középidei és harmadidőszaki mészkövein és meszes homokkőtömbjein halmozódtak fel, továbbá diluviális-kolluviális anyagokból.

A domborzat lemezes-strukturális felépítésű, 100–130 m abszolút tengerszint feletti magasságú, elsősorban krétakori és szarmatai mészkőből áll, amely egy prekambriumi alap tetején terül el, és amelyet egy 400 méter vastagságú negyedidőszaki löszréteg borít, és kuesztatípusú, nagyon meredek (15°–30° lejtésszögű) lejtőkkel (Carasu aszimmetrikus völgyének bal oldali lejtője) vagy viszonylag szimmetrikus kanyontípusú lejtőkkel rendelkező völgyek tagolják szét, amely lejtők intenzív lejtőfolyamatoknak vannak kitéve, melyeket helyileg teraszok kialakításával és a mezőgazdaság (különösen a szőlőtermesztés) fejlesztését célzó egyéb erróziógátló humán beavatkozásokkal fékeznek meg.

Az éghajlat kontinentális, forró és száraz nyarakkal, enyhe telekkel, korán beköszönő tavaszokkal és későn érkező őszökkel jellemezhető, amely éghajlat ideális a szőlő éréséhez és túléréséhez. Romániában ez a terület az egyik legnagyobb heliotermikus potenciállal rendelkező terület, amelyet az éves szinten 130 kcal/cm2 napsugárzás, 2 220–2 300 óra napsütés és 4 200 °C pozitív hőmérséklet fejez ki.

Az alklímát főként a Duna–Fekete-tenger-csatorna befolyásolja, amely nyugat–keleti irányban keresztezi a szőlőültetvényt és visszatükrözi a napfényt, továbbá az alklímát a szomszédos területeknek továbbított termikus inercia is befolyásolja. A Duna–Fekete-tenger-csatorna lejtői, valamint a talaj és a víztömeg közötti hőmérsékletbeli különbségek légáramlások létrejöttét eredményezik, amelyek a Közép-Dobrudzsa területéről érkező szelekkel együtt fejtik ki hatásukat. Az éves átlagos napi maximumhőmérséklet télen közel 0 °C, nyáron pedig körülbelül 28 °C.

A területre jellemző talajok a sztyepp csernozjom molliszolok (karbonátos csernozjomok, típusos csernozjomok), amelyek löszös szubsztrátokon fekszenek, a tipikus és sziklás rendzinák, a regoszolok és erodiszolok a nagy fokú természetes, illetve a humán és zoogén tevékenység okozta degradációnak kitett lejtőkön.

8.2. Termékadatok

A fajtától, a borászati év sajátos adottságaitól és a szőlő szüretelésének időpontjától függően a Murfatlar oltalom alatt álló eredetmegjelöléssel ellátható különféle borok nyerhetők, a száraz boroktól kezdődően az édes borokig, ami képet ad a bortermelés minőségi sokféleségéről. A „Murfatlar” ellenőrzött eredetmegjelöléssel ellátott borok lehetnek fehér-, vörös- vagy rozé borok.

A fehérborok tiszta, fényes megjelenésűek, zöldessárga–aranysárga színűek. Ízük bársonyos, illatuk pedig az előállításukhoz használt fajtákra jellemző.

A vörösborok tiszta, fényes megjelenésűek, rubinvörösek és élénk lila színűek. Ízük testes, illatuk pedig az előállításukhoz használt fajtákra jellemző. A szüret időpontjában jellemző cukortartalomtól függően a borokon a jogszabály által megengedett hagyományos kifejezések tüntethetők fel (a teljes érettség időpontjában szüretelt, késői szüretelésű, a szőlő nemesrothadásakor szüretelt).

A Murfatlar OEM-mel ellátott bor sajátossága a szőlőmust jellemzőinek köszönhető, amelyből a bort készítik. Ezek a jellemzők a szőlőfajtákhoz kapcsolódnak, amelyek a hosszú napsütéses időszak előnyeit élvezhetik, hiszen az országban ez az egyik terület, ahol a legmagasabb a heliotermikus potenciál és ahol a csapadék mennyisége alacsony. Ezek a tényezők hozzájárulnak a szőlő jobb éréséhez, ami cukorban gazdag mustot eredményez. A tenger hatása érezhető ezen a területen. A tenger különösen előnyös ősszel, mivel hőszabályozóként működik. A Duna is kifejti hatását Cernavodănál, különösen a szomszédos ültetvényeken. A kálcium-karbonátban gazdag talaj fontos tényező, amely meghatározza a borok minőségét.

8.3. Ok-okozati összefüggések

A Murfatlar OEM területén gondosan válogatják ki a fajtákat, hogy kiváló minőségű borokat állítsanak elő. A művelésmódok célja a napfény maximális kihasználása fürtritkítással, valamint a szüretelési minőség hatékony kezelése a cukor-, sav-, és aromaszintek ellenőrzésével. Az alkalmazott borkészítési eljárások és a bortermelő szakértelme, valamint a talaj és az éghajlat együtt teszik lehetővé a minőségi borok előállítását. Az előállított borok testesek, gyümölcsösek és könnyen felismerhetők – különösen az érett gyümölcsökre, friss citrusfélékre emlékeztető aromákkal rendelkező fehérborok, a halvány rózsaszínű rozé borok és a lágy tanninokkal jellemezhető vörösborok.

Az éghajlat (frissesség és érés), a talaj (karbonátos csernozjomok és löszös szubsztrátok tetején elhelyezkedő típusos csernozjomok, a jó tápanyagegyensúly érdekében), a művelés (a fajták megválasztása, a tőkék sűrűsége, a hajtásválogatás, a szürettel kapcsolatos döntések), a borkészítési eljárások és a bortermelő szakértelme együttesen biztosítják a következőket: a fehér- és rozé borok frissességét és testes, gyümölcsös aromáját, valamint a vörösborok lágy tanninjait és testes, bársonyos aromáját.

A (sok helyütt szemmel látható) mészkő alapon fekvő száraz talajok, a markánsan kontinentális éghajlat, amelyre a nagyon forró nyarak, a hosszú őszök, valamint az egyenlőtlenül eloszló és ritka csapadék jellemző (az eső tavasszal és késő ősszel esik), de legfőképpen a bőséges hőt és fényt biztosító napsugárzás ezt a területet a nemes szőlőfajták termesztésének „paradicsomává” teszik. Bizonyos években ezek a tényezők még a szőlő túlérését is lehetővé teszik, valamint azt, hogy minőségét a nemesrothadás javítsa (Botrytis cinerea).

8.4. Az érintett emberi tényezők

A Murfatlar bor termelésének hagyományával foglalkozó írásos dokumentumok maradtak fenn a híres római költő Publius Ovidius Naso tollából, aki a Kr. u. 9. század és 17. század között száműzetésben élt Tomisban.

Vasile Pârvan megállapította, hogy „…az e területen talált számos világi és vallási műemlék olyan mitikus alakokat ábrázol, amelyek hajtásokból és szőlőből készült koszorúkkal vannak megkoronázva, és ezek Dionüszosz (Bacchus) tiszteletére utalnak”.

A középkorban a szőlőültetvények továbbra is jelentős és felbecsülhetetlen értéket képviseltek a román országok számára, a szőlőtermesztőket és a pincészeket a mezőgazdasági termelők magasabb kategóriájába tartozóknak tekintették, amint az az akkori időkből származó dokumentumokban szerepel. Ez magyarázza azt a különleges figyelmet, amelyet a nemesi udvarok szenteltek a bornak és a borkészítésnek, amelyek megbüntették azokat a szőlőtermesztőket, akik műveletlenül hagyták ültetvényeiket.

Viișoara faluban a szőlőt mintegy jutalomként telepítették újra azoknak a jó helyi lakosoknak, akik szeretettel beszéltek az előkelő szőlőtermesztői szakmáról, amelyet nem felejtettek el és amely a kommunista időszak előtt fejlődött. Így vált Viișoara ismét pontosan azzá, ami egykor volt: a szőlőültetvények között fekvő faluvá. A falunak 1926-ban adták a „Viișoara” nevet. Egészen addig a Valea Caceamac nevet viselte, amely név azokra az időkre nyúlik vissza, amikor Dobrudzsa ottomán fennhatóság alatt állt. A dialektustól függően a török névnek két lehetséges fordítása van.

Az első világháború után a román állam elrendelte az utak felújítását az ország egész területén, de különösen Dobrudzsában, amelyet leromboltak és még mindig magán hordozta a háború alatti erőszakos cselekmények okán visszamaradt súlyos sérülések nyomait. E felújítás során a Tomis városától (ma Konstanca) a Tropaeum Traiani diadalemlékig (Adamclisi) vezető római utat is helyreállították. Az új út miatt Caceamac falu lakosai 2 km-rel távolabbra költöztek kelet felé, a római út mindkét oldalán. A falu egy ideig a Satul dintre Vii néven is ismert volt (a szőlők között fekvő falu), amely kifejezésből a Viișoara új név is származik, mivel a falulakók fő foglalkozása a szőlőművelés volt.

A Murfatlar térségben 1907-ben számos szőlőfajtát, mint például Chardonnay, Pinot Gris, Pinot Noir és Muscat Ottonel, telepítettek kísérleti célokra, Gheorghe Nicoleanu és Vasile Brezeanu román bortermelők kezdeményezésére. Az eredmények rendkívüliek voltak.

Ezenkívül később őshonos román fajtákat (pl. Fetească Regală és Fetească Neagră) is telepítettek a szőlőültetvényekbe, miután a kísérleti kutatóintézetek jó minőségű szőlő termesztésére alkalmas, erőteljes hibrideket szelektáltak és fejlesztettek ki román szőlőfajták oltványaiból. A körülhatárolt földrajzi területen ezek a fajták optimális környezetre leltek a fejlődéshez, tekintve, hogy kevés a csapadék, napsütésben gazdagabbak a napok, és ezek a cukor és az aromák jobb felhalmozódását biztosítják. 1927-ben létrejött a Staţiunii de Cercetări Viticole Murfatlar borkutató és -fejlesztő állomás, ami a fajták jelentős bővülését eredményezte: Sauvignon, Muscat Ottonel, Traminer Rose, Riesling Italian, Cabernet Sauvignon és Merlot.

9. További alapvető feltételek (csomagolás, címkézés, egyéb követelmények)

A forgalmazásra vonatkozó feltételek

Jogi keret:

A nemzeti jogszabályokban

A további feltétel típusa:

A címkézésre vonatkozó kiegészítő rendelkezések

A feltétel leírása:

A „Murfatlar” oltalom alatt álló eredetmegjelölés az alábbi egyedi szőlőültetvény-megnevezések egyikével egészíthető ki, a termelők kívánsága szerint:

a) a „Murfatlar” ellenőrzött eredetmegjelölés esetében: BASARABI, VALUL ROMAN, BISERICA VECHE, POARTA ALBĂ, SIMINOC, CIOCÂRLIA, PIATRA ROŞIE, NAZARCEA;

b) a „Medgidia” al-eredetmegjelölés esetében: VALEA DACILOR, CETATE, MIRCEA VODĂ, SATU NOU, CUZA VODĂ, TORTOMAN, SILIŞTEA, ŢIBRINU;

c) a „Cernavodă” al-eredetmegjelölés esetében: DEALU VIFORUL, DEALU HINOG, COCHIRLENI, RASOVA, SEIMENI.

A termékleíráshoz vezető link

https://www.onvpv.ro/sites/default/files/caiet_de_sarcini_doc_murfatlar_modif_cf_cererii_683_19.04.2021_no_track_changes_4.pdf

(1) HL L 9., 2019.1.11., 2. o.